钦定古今图书集成/明伦汇编/官常典/第383卷 > 庞嵩
## 钦定古今图书集成/明伦汇编/官常典/第383卷 > 庞嵩

按《明外史》本传：“嵩字振卿，南海人。嘉靖十三年举于
乡，讲业罗浮山，从游者云集。二十三年，历应天府通
判，进治中，先后凡八年。府缺，尹屡摄其事。始至，值岁
饥，上官命督赈，委悉霑洽。公粟既竭，贷之巨室富家，
全活者六万七千馀人。乃蠲积逋，缓征徭，勤劳徕，复
业者又十万馀人。留都所在，民苦役重，则力为调剂”，
执法坚，不畏强御。核冒滥优免户及寄居客户诡称
官户、寄庄户、女户、神帛堂匠户，俾悉出以供役，民困
大苏。江宁县葛仙、永丰二乡频遭水患，居民荡析，止
存七户。嵩为治堤筑防，得田三千六百亩。立“惠民庄”
四，召贫民佃之，流移尽复。听讼，无细大必以情，屡剖
冤狱。戚畹王涌、举人赵君宠占良人妻杀人，嵩皆置
之法。居间者百方拒不纳。早游王守仁门，淹通《五经》。
至是集诸生新泉书院，相与讲习，成就为多。岁时单
骑行县，以壶浆自随，一蔬片楮，不以烦民。京府佐贰
鲜有举其职者，至嵩，以善政特闻，一时颂为“庞青天”
云。府有六年京察例，而复与外察。嵩谓非体，疏请止
之，遂为永制。迁南京刑部员外郎，进郎中。诸曹鲜习
法律，吏得缘为奸。嵩素谙练，为撰《原刑》《司刑》《祥刑》《明
刑》四篇，曰《刑曹志》，时议称之。出为云南曲靖知府，亦
有政声。居二年，忌者中之。察典以老罢，而年仅五十。
复从湛若水游，学益有闻。卒年七十有七。应天、曲靖
皆祀之。名宦葛仙乡有专祠。子一夔、一德，并举于乡。